Generate an article for the following headline: Veruzhinji Vopa Pfungwa Dzavo nezveRwendo RwaVaMugabe Kumusangano weUN
Mutungamiriri wenyika VaRobert Mugabe vari muNew York kuAmerica uko vari vari kupinda mumusanganano weUnited Nations General Assembly. Asi vanhu vemuZimbabwe vanoti kunyange hazvo vasiri kufara nenzendo dzaVaMugabe dzekunze kwenyika, urwu rwendo rwunodiwa kuti VaMugabe vaveko. Vachitaura neStudio 7 muHarare neChishanu, vanhu vakawanda vati VaMugabe vanofanira kupinda mumusangano weUnited Nations uye vanofanira kushandisa mukana uyu kutaura nedzimwe nyika kuti dziregerere Zimbabwe pazvikwereti zvayo. Vamwewo vakaita saRas Chanakira vati kunyange hazvo vasiri kufara nenzendo dzaVaMugabe dzekunze kwenyika, rwendo rwekuUN rwakakosha uye VaMugabe vanofanira kuchenjerera kuita zvavaikaita masvondo maviri apfuura apo vakeverenga mashoko asiri iwo pakuvhurwa kwedare reparamende. “Aiwa, aah, no, zvakanaka kuti vaende President but hatidi kuti vano mixer speech sezvavakaita pakuvhurwa kweparamende, handitika?” Vanodaro Ras Chanakira. “Totarisirawo kuti this time vanotiitira zvakanaka uye havacollapse.” VaWakefiled Mlilo vatiwo vanotsigira rwendo rwemutungamiriri wenyika kuAmerica uye vatiwo vanofunga kuti VaMugabe vachashandisa mukana uyu kugadzirisa hukama hwavo nedzimwe nyika. Mumwewo mugari wemuHarare VaTendai Hakata vati VaMugabe vanofanira kusiyana nekufamba sezvo vavamunhu mukuru. Vati VaMugabe vave kufanira kutuma vamwe vavo kumisangano yakaita seye UN. Vanoongorora zvematongerwo enyika VaTakura Zhangazha vati kunyange hazvo vanhu vasiri kufara nenzendo dzaVaMugabe rwendo rwe kuUN rwakakosha uye VaMugabe vanofanira kuvepo sezvo Zimbabwe ichi batsirwa nenyika dzepasi rose mumatambudziko akasiyana siyana . Vatungamiriri venyika dzepasi rese vanosangana muAmerica gore rega rega pasi pesangano reUnited Nations, apo vanozeya nyaya dzinonetsa pasi rese. VaMugabe vari kutarisirwa kutaura kuUnited Nations General Assembly nemusi weMuvhuro. Vari kuperekedzwa nemudzimai wavo Amai Grace Mugabe, gurukota rezvekudyidzana nedzimwe nyika VaSimbarashe Mumbengegwi uye gurukota rezvehutano Doctor David Parirenyatwa. Vatungamiri ava vari kutarisira kuzeya chirongwa chekutambira gwara idzva reUnited Nations rehurongwa hweSustainable Development Agenda kutsiva maMillenium Development Goals. Izvi zviri kuitwa pamusangano wakakosha kana kuti special summit kutanga neChishanu kusvika Mugovera. No media source currently available